**1001 Model – de 4 udlægninger**

**Foreløbige noter**

Fra udlægning 1 – 4 er der sket en opløsning af det meget dominerende grid (35x35cm grå fliser) i udstillingssalen. Udlægningerne er gået fra griddet og en meget præcis geometrisk stramhed til en mere fri komposition. Hver udlægning har haft sit udgangspunkt i den forrige – i et efterladt spor. Det har givet en vis sammenhæng i de 4 udlægninger – foruden at fungere som en hjælpende hånd.

Værket 1001 Model er i nogen grad ”space – specifict” forstået på den måde at karakteristiske træk fra udstillingsrummet: griddet, den store projektør-ring i loftet, væggenes / rummets begrænsning, friholdelse af brandveje / branddøre, døre, fri af cafe osv har fungeret som en art benspænd, der har skulle overholdes – i alle 4 udlægninger. Desuden er projektørerne sat til at dække den første udlægning gennem hele udstillingsperioden da liften ikke kan komme til når modellerne er udlagte.

Udlægningerne har fundet sted torsdage i tidsrummet 9 – 18 så de har været publikumsklar fredage (dagen efter) ved åbningstid, fra morgenstunden. Publikum har frit kunne bevæge sig rundt under udlægningen. I det hele taget må publikum gå overalt mellem modellerne. Alle udlægninger dokumenteres i foto og plantegninger.

**Udlægning 1** Griddet (70x70 cm svarende til 4 fliser) med 20x50 modeller og nr. 1001 placeret forskellige (irriterende) steder indenfor griddet. Udlægning 1 er foretaget den 30 august 2012 – ferniseringen fandt sted den 31 september - de øvrige udlægninger er foregået uden fernisering.

**Udlægning 2** I udlægning 1 udgraves en ”negativ cirkel” med en diameter på 530 cm. De modeller der udtages bruges til at udvide størrelsen på griddet (70x70 cm) - fra 20x50 rækker til 23x50 rækker - og som punkter til markering af cirklen. Udlægning 2 er foretaget den 6 september 2012

**Udlægning 3** Indenfor udlægning 2´s negative cirkel placeres alle modellerne, som en stor ring, med en indre diameter på 470 cm og en ydre på 530 cm. Griddet er forsvundet. Udlægning 3 fandt sted den 13 september 2012.

**Udlægning 4** Denne udlægning er foretaget af 6 talentfulde studerende fra 3 forskellige årgange ved Kunstakademiets Arkitektskole, Afdeling 1, for at invitere en vis uforudsigelighed ind i værket og dermed slippe det for en stund.

Krav til udlægning 4, fra undertegnede til de studerende:

*”Kompositionen / kompositionerne skal være ”fri”. De 3 par skal selv formulere regler og finde løsninger, men nedenstående skal overholdes:*

*Det er af største vigtighed og et absolut krav at kompositionerne er helt fri af griddet (en model må godt ligge på en fuge mellem fliserne).*

*Der kan efterlades spor efter udlægning 3.*

*Modellerne skal ligge på gulvet.*

*Modellerne må ikke hænge i snore, de må ikke ligge på borde eller radiatorer, ej heller på sokler eller plader.*

*Modellerne må ikke blokere døre mm. (– se ovenstående under ”space-specific”).*

*Modellerne må gerne stables – dog ikke (umiddelbart) mere end 2.*

*Modellernes snitflader er ikke nødvendigvis den flade modellen skal stå på – det er frit, modellen har flere mulige flader.*

*Udlægning 4 skal foretages den 20 september, fra kl.9 – 16 (evt. til kl.18 – hvor udstilling og café lukker)”.*

Jacob Sebastian Bang, Holmen, september 2012